**Novaturase neljanda kvartali tulemused jäid prognoosidele alla**

Novaturas teenindas neljandas kvartalis 49 100 klienti, mida on 3% võrra vähem võrreldes eelmise aasta neljanda kvartaliga. Tulemust mõjutasid Egiptuse ja Jordaania pakkumiste vähendamised (üle 9 000 kliendi) Lähis-Ida sõjalise konflikti tõttu. Sestap kasvas Novaturase müügitulu mullusega võrreldes vaid 0,9% võrra 41,7 miljoni euroni, tänu 4% võrra kõrgemale keskmisele tulule reisija kohta. Lisaks vähenes brutomarginaal 0,9 protsendipunkti võrra ehk 8,5%-ni, samas kui tegevuskulud kasvasid aastaga ligi 13%. Selle tulemusena suurenes kulumieelne ärikahjum 1,4 miljoni euro võrra 2 miljoni euroni, puhaskahjum oli aga 2,7 miljonit eurot. Mõlemad näitajad jäid meie prognoosidele oluliselt alla.

**Uuendatud prognoos käesolevaks aastaks**

Ootustele allajäämine oli enamasti tingitud madalamast brutomarginaalist ja oodatust kõrgematest tegevuskuludest (millest umbes 1 miljon eurot oli ühekordse iseloomuga). Samal ajal esitles Novaturas üsna kainestavat prognoosi käesolevaks aastaks, mille kohaselt teenindatakse 240 000 – 280 000 klienti ja teenitakse 200 – 220 miljonit eurot müügitulu. Ehk suures pildis sihib Novaturas eelmise aastaga võrdväärseid tulemusi.

**Ootused korrigeeritud vastavalt ettevõtte enda prognoosidele**

Kärbime 2024. aasta müügitulu ootust 4% võrra 210 miljoni euroni ning langetame EBITDA ootust 12% võrra 5,3 miljoni euroni, mis on nüüd paremini kooskõlas Grupi väljavaadetega. Meie prognoositav EBITDA peegeldab tagasihoidlikku 2,5%-list marginaali. Samas pikemaajalisi prognoose muutsime oluliselt väiksemas mahus, kuna eeldame, et järkjärguline digitaliseerimine parandab kasumlikkust. Madalamate lühiajaliste prognooside tõttu langetasime oma diskonteeritud rahavoogude meetodil põhineva hinnasihi 4 eurole (oli 4,5 eurot), mille juures on 2024. aasta oodatav ettevõtte väärtuse/kulumieelse ärikasumi (EV/EBITDA) suhtarv 7-kordne ja aktsia hinna/kasumi (P/E) suhtarv 9,6-kordne. Pidades silmas veidi vähem atraktiivset riski ja tulu suhet, langetame investeerimissoovituse „Neutraalne“ tasemele (oli „Osta“).

Tutvu kindlasti Swedbanki soovituste taustteabega! (link)

*Käesolevas artiklis toodud väärtpaberi soovitus või sihthind baseerub analüüsil, mis sai valmis 15.03.2024 kell 10:41 ning mis avaldati 15.03.2024 kell 10:41, ent mis ei pruugi olla viimasena avaldatud analüüs. Viimati avaldatud väärtpaberi soovitus või sihthind on kättesaadav Swedbank Baltics AS aktsiaanalüüsi üksuse tasulise analüüsiteenuse tellijale.*